Document ID: 31998D0100

Odločba Komisije
z dne 22. januarja 1998
o objavi sklicevanj na standard EN 692 "mehanske stiskalnice - varnost" v skladu z Direktivo Sveta 89/392/EGS
(Besedilo velja za EGP)
(98/100/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/392/EGS z dne 14. junija 1989 o približevanju zakonodaje držav članic v zvezi s stroji [1], kakor je bila nazadnje spremenjena z Direktivo 93/68/EGS [2], zlasti člena 6(1) Direktive,
ob upoštevanju mnenja odbora, ki je bil ustanovljen z Direktivo Sveta 83/189/EGS [3], kakor je bila nazadnje spremenjena z Odločbo Komisije 96/139/ES [4],
ker člen 2 Direktive 89/392/EGS določa, da se stroji lahko dajo v promet in v obratovanje le, če ne ogrožajo zdravja in varnosti oseb, in kjer je to ustrezno, domačih živali in premoženja, če so pravilno nameščeni, vzdrževani in se uporabljajo v skladu s svojim namenom;
ker se domneva, da stroji ustrezajo osnovnim zdravstvenim in varnostnim zahtevam, ki so navedene v členu 3 Direktive 89/392/EGS, če ustrezajo usklajenim standardom, objavljenim v Uradnem listu Evropskih skupnosti;
ker morajo države članice objaviti sklicevanja na nacionalne standarde, s katerimi se prenašajo usklajeni standardi;
ker Francija meni, da standard EN 692 "mehanske stiskalnice - varnost" ne izpolnjuje popolnoma zgoraj navedenih osnovnih zahtev;
ker po pregledu podatkov, ki jih navaja Francija, Komisija priznava, da ima standard pomanjkljivosti, kar zadeva stiskalnice s sklopkami na polne obrate, kar lahko povzroči resno nevarnost za uporabnika;
ker je treba pojasniti dele standarda o varovalih in o krmilnih varovalih ter tiste dele, ki se nanašajo na uporabo zaprtega orodja kot načina zaščite, in ker je treba zato Evropskemu odboru za standardizacijo (CEN) dati mandat za čimprejšnjo spremembo standarda;
ker je treba do spremembe standarda in zaradi učinkovitosti upoštevati navedene pomanjkljivosti, čeprav te ne zadevajo proizvajalcev stiskalnic s tornimi sklopkami, ki jih obravnava isti standard;
ker se mora standard EN 692 zato objaviti skupaj z ustreznim opozorilom,
SPREJELA NASLEDNJO ODLOČBO:
Člen 1
Objavi usklajenega standarda EN 692 "mehanske stiskalnice - varnost" v Uradnem listu Evropskih skupnosti v skladu s členom 5(2) Direktive 89/392/EGS, ki ga je z dne 16. marca 1996 sprejel Evropski odbor za standardizacijo (CEN), se doda naslednje opozorilo:
"Ta objava ne zadeva:
stiskalnic na polne obrate, omenjenih v standardu EN 692 v odstavkih 5.2.3, 5.3.2, 5.4.6 in 5.5.2, v tabelah 2, 3, 4 in 5 ter v prilogah A in B1,
glede katerih ne ustvarja domneve, da so skladne z določbami Direktive 89/392/EGS."
Člen 2
Kadar države članice v skladu s členom 5(2) Direktive 89/392/EGS objavijo sklicevanja na nacionalni standard, s katerim se prenaša usklajeni standard EN 692, temu dodajo opozorilo iz člena 1.
Člen 3
Ta odločba je naslovljena na države članice.
V Bruslju, 22. januarja 1998

Labels: 3
7
1